গঠনতন্ত্রে শেষ পর্যন্ত যেসব পরিবর্তন আনা হয়েছে, সাধারণ পরিষদ দূরে থাক, সেগুলো নিয়ে আলোচনা হয়নি বিসিবির পরিচালনা পর্ষদেও। গঠনতন্ত্রের অনেক সম্ভাব্য পরিবর্তন নিয়ে বিভিন্ন মহলে আলোচনা হলেও এই বিষয়গুলোর কথা কোথাও শোনা যায়নি। এ ব্যাপারে সম্পূর্ণ অন্ধকারে ছিল বিসিবির বিগত গঠনতন্ত্র সংশোধনী কমিটিও। বর্তমান অ্যাডহক কমিটিতেও আছেন, আবার সর্বশেষ পরিচালনা পর্ষদেও ছিলেন, এমন একাধিক বোর্ড কর্মকর্তার সঙ্গে কথা বলে জানা গেছে, এসব পরিবর্তন সম্পর্কে তাঁরা কিছুই জানতেন না। নাম প্রকাশে অনিচ্ছুক এক কর্মকর্তার অভিযোগ, নতুন বোর্ড সভাপতি নাজমুল হাসান এককভাবেই এসব পরিবর্তন এনেছেন। তাঁর প্রভাবের কারণে জাতীয় ক্রীড়া পরিষদ বা ক্রীড়ামন্ত্রী এটি অনুমোদন করে দিতে বাধ্য হয়েছেন। এ ব্যাপারে কাল বিসিবি সভাপতির মন্তব্য জানার জন্য মুঠোফোনে অনেক চেষ্টা করেও তাঁকে ধরা যায়নি।